**Khadaver** je slovenská kapela hrajúca žáner elektro industriálny metal. V roku 2006 ju v meste Prešov založil gitarista Nihil Nix a pred svojim rozpadom v roku 2016 stihla vydať 2 plnohodnotné albumy. Najvýznamnejšie vystúpenia Khadaver odohrali na festivale Ťažká Voda Metal Fest (ako predkapela pre nemeckú thrash metalovú kapelu Kreator) a na Dobrom Festivale v rokoch 2011 a 2013. Khadaver sa takisto zúčastnili celoslovenskej súťaže Wacken Metal Battle o účasť na metalovom festivale Wacken Open Air. V roku 2013 skončili v semifinále na štvrtom mieste a v roku 2014 vo finále na piatom mieste. Recenzie a rozhovory s kapelou boli uverejnené v známych periodikách akými sú SPARK Rock Magazine, Rock Planet, Šrotowisko, PAŘÁT a Prešovský Korzár. V roku 2021 Nihil Nix obnovil Khadaver ako sólový projekt.

História kapely
---------------

### Začiatky a prvé demo (2006 – 2008)

Koncom roka 2005 gitarista Nihil Nix uverejnil na internete a v hudobninách inzerát, v ktorom zháňal spoluhráčov na založenie projektu v štýle kapiel ako Dope Stars Inc. The Kovenant a Deathstars. Ozval sa mu bubeník Necrocyklo, s ktorým sa zbežne poznal skrz iné prešovské metalové kapely. Začiatkom roka 2006 táto dvojica začala skúšať prvé piesne.

Po niekoľkých týždňoch Nihil Nix požiadal ich spoločného známeho s pseudonymom Hu-Zhvak, aby sa do kapely pridal na poste basgitaristu. Ako posledný bol prijatý vokalista Nekro Mantikk. Prvý koncert kapely, ešte pod názvom Mainframe Cadaver, sa odohral 31. októbra 2006 v známom prešovskom metalovom klube Ester na akcii GHOST #4 po boku kapiel The Search (Prešov) a Transmission (Poľsko).

Počas roka 2007 kapela, už pod návzom Khadaver, pracovala na nových skladbách a chystala sa nahrať svoje prvé demo. K tomu však nedošlo, nakoľko koncom roka 2007 Necrocyklo kvôli nezhodám a nedostatku času z jeho strany odišiel z kapely preč a bol nahradený automatickým bubeníkom.

V roku 2008 kapela v trojici na vlastné náklady nahrala a vydala demo s názvom Beta Version. Za toto demo získala od holandského metalového webzinu Alternate Zone hodnotenie TOP DEMO. Počas roka 2009 kapela za účelom propagácie aktívne koncertovala v rámci Slovenska.

### Personálne zmeny a druhé demo (2010 – 2011)

Začiatkom roka 2010 Khadaver ohlásili nahrávanie druhého dema. Kapela opísala novú tvorbu ako vyspelejšiu a gitarovejšiu než na prvom deme. V marci 2010 kapelu opustil Hu-Zhvak. Onedlho na to predstavili Khadaver na jeho pozíciu novú náhradu - Syonix Khalt. V obmenenej zostave kapela vydala v septembri 2010 demo GOD-RW, ktoré bolo prístupné na stiahnutie zadarmo priamo z ich webovej stránky. Okrem dvoch nových piesni a jednej prerobenej z dema Beta Version sa na nahrávke objavili aj remixy titulnej skladby od kapiel Terminal State (Prešov), T3chnophob1a (Taliansko) a Blood (Španielsko).

V októbri 2010 sa Nekro Mantikk rozhodol odísť z kapely, čo znamenalo, že z pôvodnej zostavy ostal iba Nihil Nix. Syonix Khalt sa po krátkom zvažovaní rozhodol, že bude okrem basgitaristu aj vokalistom.

V marci 2011 Khadaver po boku českých elektro metalových kapiel Minority Sound a sun.has.cancer odohrali dva koncerty v Plzni a v Prahe. Kapela kvôli tomu regrutovala na živé vystúpenia gitaristu s prezývkou Cyanide Dreth, ktorý sa neskôr stal právoplatným členom kapely. V tom istom roku Khadaver začali nahrávať svoj prvý plnohodnotný album s pracovným názvom Opus Novum.

Za najvýznamnejší koncert roka 2011 sa považuje vystúpenie na Dobrom festivale, kde kapela na Jack Daniel's stagei predstavila niekoľko piesní z pripravovaného albumu.

### New World Disorder (2012 – 2014)

Začiatkom roka 2012 kapela odohrala dva koncerty ako predkapela pre švédsku melodic black metalovú kapelu Netherbird.

Po roku nahrávania Khadaver pod licencou Creative Commons vydali 14. augusta 2012 svoj debutový album s názvom New World Disorder. K titulnej skladbe kapela s pomocou režiséra Michala „Kunesa" Kováča natočila videoklip, ktorý má k dnešnému dňu na webe Youtube cez 40 tisíc zhliadnutí. Koncom roka 2012 sa ku kapele po piatich rokoch pridal aj živý bubeník s pseudonymom Luxin Tenebris. K albumu vyšli pozitívne recenzie od redakcií zo Slovenska, Česka a zahraničia.

V roku 2013 kapela aktívne koncertovala v kluboch a na rôznych festivaloch v rámci Slovenska. Za najvýznamnejšie vystúpenia sa považuje semifinále súťaže Wacken Metal Battle, festival Ťažká Voda Metal Fest a vystúpenie na prešovskom Dobrom festivale. Na jeseň 2013 kapela vydala videoklip k skladbe 21st Century Antichrist, kde uverejnila zábery práve zo spomínaných koncertov a festivalov.

V máji 2014 po neúspešnom finále v súťaži Wacken Metal Battle z kapely odchádza Syonix Khalt. Krátko na to ho nasleduje aj Cyanide Dreth. Khadaver tak ostali ako dvojica Nihil Nix a Luxin Tenebris. V auguste 2014 sa ku kapele pridal gitarista Feral Inferis. Po neúspešnom hľadaní vokalistu sa nakoniec tejto pozície ujal Nihil Nix. V trojčlennej zostave Khadaver začali pracovať na druhom plnohodnotnom albume.

### Exstinctio Mundi a koniec kapely (2015 – 2016)

V roku 2015 Khadaver oznámili, že začali nahrávať druhý album. O procese nahrávania albumu v prakticky novej zostave sa Nihil Nix vyjadril: „Keď som začal skladať, myslel som na to, aby sme sa dostali ďalej za žáner, v ktorom sme sa možno aj vlastnou vinou uzamkli. Povedal som si, prečo by sme sa mali obmedzovať nejakou šablónou. Chceli sme rozšíriť hudobné spektrum, ale celkovo sme sa snažili nevnímať to, či to znie ako elektrometal, alebo ako death metal, alebo čo. Chceli sme, aby to skrátka znelo dobre." Album Exstinctio Mundi vydali Khadaver 9. novembra 2015 opäť na vlastné náklady, avšak kapela podpísala zmluvu na propagáciu s nemeckou agentúrou SureShotWorx. Na albume počuť väčší dôraz na gitarovú tvorbu, elektronika ustupuje do úzadia na úkor orchestrálnych pasáži. V rámci propagácie albumu kapela vydala tri videoklipy: Zeroborn, Gods-RW a Episteme Finite. Album pozitívne recenzovali redakcie zo Slovenska, Česka a zahraničia.

V rokoch 2015 a 2016 odohrala kapela niekoľko koncertov na Slovensku a takisto aj jeden v Poľsku, kde vystúpili ako predkapela ruskej elektro metalovej kapely Satarial. V marci 2016 Khadaver oznámili, že vystúpia na rumunskom festivale Metalhead Meeting. Niekoľko týždňov na to zverejnil Nihil Nix, že kapela ukončuje svoju činnosť. Ako dôvod uviedol nezáujem vydavateľstiev a médií o kapelu, problémy s bookingom koncertov a celkovú situáciu na slovenskej a svetovej metalovej scéne. V roku 2022 Nihil Nix webu Moja Muzika poskytol rozsiahly rozhovor, v ktorom okrem iných informácii aj detailne popísal motívy svojho rozhodnutia.

### Po rozpade

Bývalí členovia Khadaver Luxin Tenebris a Feral Inferis po rozpade založili novú kapelu s názvom Etterna. Nihil Nix sa ešte v roku 2016 stal členom black metalovej kapely Iria, v ktorej už momentálne nepôsobí.

### Obnovenie činnosti (2021 – )

V máji 2021 Nihil Nix v rozhovore pre webzin Tronizer oznámil, že obnovuje činnosť Khadaver ako sólového projektu a pripravuje nový album. V tom isto mesiaci vychádza kompilácia DMZ: Demos & Rarities, ktorá obsahuje prvé dve dema Beta Version a GOD-RW, audio nahrávku zo skúšobne z roku 2006 a inštrumentálne demoverzie piesni, z ktorých neskôr vznikli skladby na albumy New World Disorder a Exstinctio Mundi. V decembri 2021 Nihil Nix uviedol pod značkou Khadaver nový singel s názvom Re:Animate.

Diskografia
-----------

Štúdiové albumy
* Exstinctio Mundi (2015) - samovydanie
* New World Disorder (2012) - samovydanie

Demo nahrávky
* GOD-RW (2010) - samovydanie
* Beta Version (2008) - samovydanie

Videoklipy
* Re:Animate (2021)
* Episteme Finite (2016)
* Gods-RW (2015)
* Zeroborn (2015)
* 21st Century Antichrist (2013)
* New World Disorder (2012)

Referencie
----------

1. ↑   *Metal fest na Zelenej vode privíta aj legendu Kreator* [online]. hudba.zoznam.sk, [cit. 2021-01-16]. Dostupné online.
2. ↑  GREGI.NET, Redakcia. *Dobrý Festival 2011: Ukáže silu prešovskej hudobnej scény! - GREGI.NET | Multikultúrny portál* [online]. , [cit. 2021-01-16]. Dostupné online.
3. ↑   *Dobrý festival 2013* [online]. pis.sk, [cit. 2021-01-16]. Dostupné online.
4. ↑  ČERNÁK, Stanley „Stillborn". *WACKEN METAL BATTLE 2013 – SEMIFINÁLE DIVÍZIA VÝCHOD | Valhalla.sk* [online]. www.valhalla.sk, 2013-04-14, [cit. 2021-01-16]. Dostupné online.
5. ↑  ČERNÁK, Stanley „Stillborn". *WACKEN METAL BATTLE SLOVAKIA 2014 – FINÁLOVÝ VEČER | Valhalla.sk* [online]. www.valhalla.sk, 2014-04-08, [cit. 2021-01-16]. Dostupné online.
6. ↑  MELOVÁ, Adela. Khadaver. *Rock Planet* (HARLEQUIN s.r.o. Košice), 2008-12-01, čís. 2. ISSN 1337-4761.
7. ↑  KAI, Thomas. *Rozhovor s Nihil Nixom z Khadaveru zo dňa 23.6.2012* [online]. Metalmania-Magazín, 2012-07-25, [cit. 2021-01-16]. Dostupné online.
8. ↑   Khadaver. *Šrotowisko* (HEAVY SOFT, spol. s. r.o.), 2010-03-01. ISSN 1338-046X.
9. ↑   *KHADAVER predstavili novú skladbu | MetalExpress* [online]. [Cit. 2021-01-16]. Dostupné online.
10. ↑  ČERNÁK, Stanley „Stillborn". *NETHERBIRD SA V RÁMCI CARPATHIA TOUR PREDSTAVIA NA SLOVENSKU | Valhalla.sk* [online]. www.valhalla.sk, 2012-02-07, [cit. 2021-01-17]. Dostupné online.
11. ↑   *Khadaver - New World Disorder* [online]. [Cit. 2021-01-16]. Dostupné online.
12. ↑  ČERNÁK, Stanley „Stillborn". *Khadaver - New World Disorder* [online]. Valhalla.sk, 2013-06-10, [cit. 2023-06-28]. Dostupné online.
13. ↑  TROLL, Lesný. *Home* [online]. Metalmania-Magazín, 2013-03-22, [cit. 2023-06-28]. Dostupné online.
14. ↑   *KHADAVER – New World Disorder - FOBIAZINE metal/underground zine* [online]. www.fobiazine.net, [cit. 2023-06-28]. Dostupné online.
15. ↑  EMPEROR, Dark. *Khadaver – New World Disorder (2012)* [online]. Infernal Masquerade Webzine, 2012-08-15, [cit. 2023-06-28]. Dostupné online. (po anglicky)
16. ↑   *GMA - Vol157 - Dying Decay, Khadaver, Sapiency, Wintercold, Corners Of Sanctuary, Vesperian Sorrow, Winterburst, Norphobia, Dissona, Embrace Of Silence* [online]. Global Metal Apocalypse, [cit. 2023-06-28]. Dostupné online. (po anglicky)
17. ↑   *Khadaver – New World Disorder (CD Album – Khadaver) - review, free links at SIDE-LINE* [online]. web.archive.org, 2013-05-14, [cit. 2023-06-28]. Dostupné online. Archivované 2013-05-14 z originálu.
18. ↑   *Khadaver : New World Disorder* [online]. www.spirit-of-metal.com, [cit. 2023-06-28]. Dostupné online.
19. ↑  A.S, Petit Press. *Khadaver prichádza s mimozemšťanmi, ktorí experimentujú so Zemou* [online]. presov.korzar.sme.sk, [cit. 2021-01-16]. Dostupné online.
20. ↑   *SSW - Khadaver* [online]. sureshotworx.de, [cit. 2021-01-16]. Dostupné online.
21. ↑  ČERNÁK, Stanley „Stillborn". *KHADAVER – Exstinctio Mundi* [online]. Valhalla.sk, 2016-01-05, [cit. 2023-06-28]. Dostupné online.
22. ↑  JENDRYŠČÍK, Ľuboš. *Home* [online]. Metalmania-Magazín, 2015-12-23, [cit. 2023-06-28]. Dostupné online.
23. ↑  ZELENKA, Bob. Khadaver - Exstinctio Mundi. *Spark Rock Magazine* (SMILE Music s.r.o.), 2015-12-01, roč. 24, čís. 12. ISSN 1211-5223.
24. ↑   *Impressions November 2015* [online]. gorger.org, [cit. 2023-06-28]. Dostupné online. Archivované 2023-06-30 z originálu.
25. ↑   *Khadaver - Exstinctio Mundi* [online]. bleeding4metal.de, [cit. 2023-06-28]. Dostupné online.
26. ↑   *KHADAVER Exstinctio Mundi CD-Review | Kritik* [online]. Terrorverlag, [cit. 2023-06-28]. Dostupné online. (po nemecky)
27. ↑   *Khadaver : Exstinctio Mundi* [online]. www.spirit-of-metal.com, [cit. 2023-06-28]. Dostupné online.
28. ↑   *Festival METALHEAD Meeting 2016 - BILETE* [online]. InfoMusic, [cit. 2021-01-16]. Dostupné online. (po rumumsky; moldavsky)
29. ↑   *Po 10 rokoch kapela KHADAVER ukončuje svoju činnosť!!! | MetalExpress* [online]. [Cit. 2021-01-16]. Dostupné online.
30. ↑  KOŠČ, Dodi. *Vyhovuje nám byť v undergrounde, hovorí Nihil o novom projekte Sinedeus* [online]. 2022-09-30, [cit. 2023-06-29]. Dostupné online.
31. ↑   *KHADAVER - "Pred pandémiou som nikdy neuvažoval nad tým, že ešte niečo budem niekedy s KHADAVER robiť." :: Tronizer* [online]. tronizer-metal-ug-web-zine9.webnode.sk, 2021-05-19, [cit. 2021-12-12]. Dostupné online.
32. ↑  KAI, Thomas. *Novinky z prostredia interpretov Amorphis, Moonlight Haze, April Weeps, Khadaver* [online]. 2021-12-06, [cit. 2021-12-12]. Dostupné online.
33. ↑   *Khadaver - Re:Animate (VISUALIZER VIDEO)* [online]. [Cit. 2021-12-12]. Dostupné online.
34. ↑   *Khadaver - Episteme Finite* [online]. [Cit. 2021-01-17]. Dostupné online.
35. ↑   *Khadaver - Gods-RW* [online]. [Cit. 2021-01-17]. Dostupné online.
36. ↑   *Khadaver - Zeroborn* [online]. [Cit. 2021-01-17]. Dostupné online.
37. ↑   *Khadaver - 21st Century Antichrist* [online]. [Cit. 2021-01-17]. Dostupné online.
38. ↑   *Khadaver - New World Disorder* [online]. [Cit. 2020-01-17]. Dostupné online.

Externé odkazy
--------------

* Bandcamp